31980R2735
L 283/5
JURNALUL OFÍCIAL AL UNIUNII EUROPENE
REGULAMENTUL (CEE) NR. 2735/80 AL COMISIEI
din 27 octombrie 1980
de modificare a Regulamentului (CEE) nr. 1391/78 privind normele de aplicare a regimului de prime de necomercializare a laptelui și a produselor lactate și de reconversie a șeptelurilor de vaci de lapte
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 1078/77 al Consiliului din 17 mai 1977 de instituire a unui regim de prime pentru necomercializarea laptelui și a produselor lactate și reconversia șeptelurilor de vaci de lapte (1), modificat ultima dată de Regulamentul (CEE) nr. 1365/80 (2), în special articolul 7,
întrucât, în temeiul articolului 4 alineatul (1) din Regulamentul (CEE) nr. 1391/78 al Comisiei (3), modificat ultima dată de Regulamentul (CEE) nr. 1799/79 (4), cererile de prime de necomercializare au putut fi depuse numai până la 15 septembrie 1980, în timp ce, în temeiul Regulamentului (CEE) nr. 1365/80, regimul primelor de reconversie a fost prelungit până la sfârșitul campaniei de comercializare a produselor lactate 1980/1981;
întrucât articolul 12a din Regulamentul (CEE) nr. 1391/78 a prevăzut, pentru beneficiarii primei de reconversie, posibilitatea de a opta ulterior pentru regimul primelor de necomercializare; întrucât, în acest caz, situația persoanelor interesate este adaptată celei care ar fi existat în cazul în care aceștia ar fi solicitat prima de necomercializare de la bun început;
întrucât, în cazul beneficiarilor primei de reconversie care au depus cereri de la 16 septembrie 1980, este necesar să se precizeze că, în urma suprimării regimului primelor de necomercializare de la această dată, aceștia nu și-au putut exprima opțiunea menționată anterior, deoarece nu ar mai fi avut posibilitatea de a solicita această primă de la bun început;
întrucât, în cazul beneficiarilor primei de reconversie care au depus cereri înainte de 16 septembrie 1980, menținerea posibilității de a opta ar duce la eludarea suprimării regimului de necomercializare de la această dată; întrucât, în aceste condiții, este necesar să se prevadă că, după expirarea unei perioade de tranziție, beneficiarii primei de reconversie nu își vor mai putea exprima opțiunea;
întrucât Comitetul de gestionare a laptelui și a produselor lactate nu a emis un aviz în termenul stabilit de președinte,
ADOPTĂ PREZENTUL REGULAMENT:
Articolul 1
La articolul 12a din Regulamentul (CEE) nr. 1391/78 se inserează alineatul (3), după cum urmează:
„(3) Cu toate acestea, beneficiarii primei de reconversie care au depus cereri pentru această primă înainte de 16 septembrie 1980 pot depune declarația prevăzută la alineatul (1) la autoritățile competente numai până la 31 decembrie 1980.”
Articolul 2
Prezentul regulament intră în vigoare la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 27 octombrie 1980.